- Aɓakuke
- ←
- 1
- →

Aɓakuke
Ná-Sɛʋɛi
Wooi lɔɔzeizuʋɛ
Aɓakuke ná-sɛʋɛi ɠa GALA goo wo nui ɠaazulo pelei lɛɛzu ga adeye, faaɓaagi ma yeeɠɛɠalai zu, nui ʋe é nu ɠiligiti ta-ɓɔlɔi zɔlɔɔsu, é ɗa zelii lo faa ɲɔi ma, é wooɠula GALA ma, ta é ɠoozunɛ, siɛgi zu é ná-gooɠaaʋotegi zɔlɔɔsu da. Niima zɛʋɛi ɠɛɛni kona undɔzitai (600), aisa Yesu Kilista ʋa zɔlɔɔ eteai zu, naama ziɛgi zu ɠa Ɓaɓilɔne nuiti ti zeini la folo ɠulazu ʋelei ɠoba yooiti unda, názu ɠa Izelayɛle nuɓusɛiti ti ɠɛni ɓɔɠɔ ɠaazaɠasu da, ziizoolɛi zu, ga, ta-eteai ɠa ʋaazu ɠɛɛzu ɠale, ta ti yɔɠɔzuʋɛ ɠa ʋaazu ɠɛɛzu ɠale ta GALA.
GALA ge daawoo wo nui wooɠaaʋoteni, é keela woo ve zea, nɔnɔ ma ziɛgi zu nuiti ta-vaa ma, ta yeeɠɛɠalai zu nuɓusɛiti pɛ ta vaa ma, è ɠɛ ga wooɠɛɠila nu GALA bɛ, naa ɠa a zobogi ve è ʋɛ è eteai ziɛ (2:4) è maaɓɔungi wo ga ladalai, eyɛsu GALA ge losuʋɛ ɠɛ (Gaaɠwɛsu 3).
Woza a ɓaana, siɛ mɔinmɔin su, nu ɠa ɗa Aɓakuke ná-sɛʋɛi maaloli, nii a kɛ è naama ɠitogi zɔlɔɔ. Pɔle ná-tɛnɛgi é boni ga GALA ná-nuɓusɛ mɔungiti, nui ná-wooɠɛɠiladai é ʋilɛ GALA ba, naa ɠa é kidaaleʋei lɛɛzu Yesu Kilista ná-GALA ma (Wɔl 1:17, Gal 3:11, Eɓu 10:38 ʋɛtɛ ɓalaagi).

1
1 Keela wooi ɠa ga nii, GALA ge dɛɛni ga GALA goo wo nui Aɓakuke.
GALA goo wo nui GALA toli fai ga é ɓɔ ba
2 Nà yɛsu è lolisu eyɛsu siɛgi ɓɛgele zeeli,
Ɠɔoɠɔ GALAGI, ga è kpɔbai ɠɛ?
È la woilosu gòoi ma.
Nà kpeei loozu ga: «É ɓɔiɗa!»
È la unmɔɔgi wosu?
3 Leeni vaa zu è telebotala vaiti pɛ dɛɛzu ga ze?
Leeni vaa zu è vaazu bu, è ɠɛ ga maanɔɠɔ vai ʋɛtɛ nu?
Toomai ta nuɓusɛ maanɔɠɔ vai nɔ ɠa gè kaazu màaɠoolii zu,
sakpegi ta kpɔɛ vaiti nɔ ɠa ti ɠɛɛzu adaʋɛ pɛ.
4 Naa maaʋele ma, nu la mɔ ziɛzu ga tɔgi,
sɔle faa la mɔ ziɛzu.
Mazɔlɔɔ faa ɲɔu ɠɛ nuiti ti la vaazu bu, telebo nuiti ti ʋa boti ɠɛ,
tukpɔiti ti ɠaaleʋezu, ta leʋezu yaavai maazu.
GALA ná-gooɠaaʋotegi
5 Maliɠii ɠɛ ma: «À ɠaazulo dɛɛ zii ɠiligiti ba,
wo laa ɠa vɔ ga duai.
Mazɔlɔɔ wa yɛsu vulua, wo naa ɠa, nii é ʋaazu ɠɛɛzu,
fai naa é ɠɛɛzu, nu a la bona wo ma, wo la ɓena la da.
6 Nà ʋaazu ga Ɓaɓilɔne nuiti,
suɲɔu nuɓusɛiti, ti ziliai,
ti ɓizɛzu eteai zu
ga boa yooiti kula ti ya.
7 Ti maayikiʋɛ, ti maalua,
tiya ɓɔɠɔ ɠa ti ti yiima vai levezu ga ta-zobogi.
8 Ta-zooiti kpizɛʋɛ, é leʋe kɔii ʋa,
ta-ɲiigi ɠaawanaʋɛ, é leʋe zuluɓuiti tɔnɔi ʋa, ti nu ɓɛɛzu kpidii.
Ta-zoo ɓizɛ nuiti ti ɠɔɠɔa loɠa, ti zeɠe ɠoozama, ti ʋa,
ti ɠoʋe eɠɛ koɠɛi, é loozu ná-daamianigi ma.
9 Nuɓusɛi naati pɛ ta ʋaazu tooma vai nɔ ma,
ti ɠaazulogai nɔ ti-ɠakalaʋɛ ʋa,
ti ɗa duɔiti gaalɛ ba eɠɛ ɲaɠaegi,
10 ti ɗa ɲɛɛɠula masagiti su,
ti ɗa kundiɠiiti ɲɛɛ.
Ada ɓiin ge la ti ɠaazu ga faa,
ta pɔlɔi ziɠitona siɠigi ʋa, ti lɛ ga ti naati so,
11 ti leʋe eɠɛ fiilɛ wolai, ti li ná taɠili,
ti ɠɛ ga sɔba nui, ta-zɛbɛi ɠa ti kɛɛzu ga ta-ɠalagi.»
GALA goo wo nui wooɠula vai GALA ma ʋolu
12 Kɛlɛ kaite wɔlɔwɔlɔ, ɗa ɠa è ga Ɠɔoɠɔ GALAGI,
ɗa ga nà-GALAGI, ɲadegai, gi la zaa!
Ɠɔoɠɔ GALAGI, nà-fasai é màkɛsu,
è yiimazeɠea ga gi zili nui niiti, è zobogi ve ti ya,
è ɠɛ ti tukpɔi la gi unma.
13 È-ɠaazuʋɛti ɲadegɛ gola,
è ʋa va bu ga è faa ɲɔi ɠa,
è la zooga zeizu kpɛ, è ɗa wɛlɛ nimiza vai ʋa.
Leeni vaa zu è wɛlɛzu nɔ, è la faa nɔpɛ bosu,
naa zu, nii yaava nuiti ti bosu?
Leeni vaa zu è maaɠɛsu kpɔ,
siɛgi zu nu ɲɔiti ti zɔiti koloɠolosu da,
tama naati sɔlegai ti ʋa?
14 Ɗa nuɓusɛiti sosu, eɠɛ kpoloɗɛi wu ɠaleiti,
eɠɛ ani vulu goiti ti-ma un ge la ná.
15 Mazɔlɔɔ Ɓaɓilɔne nuiti ta nuiti sosu,
eɠɛ kalei kalagi sosu,
ti ʋa ga tiye ta-lumɔi zu,
ti ti ʋu ɓɔɠɔ ma ta-zeemai zu.
Naazu ta ɠoozunɛɛzu, ti ɲaɠai ɠula.
16 Ti ɗa zalaɠai ɠula ta-lumɔiti bɛ,
ti ani maku nɛɛnɛgiti gala ta-zeemaiti bɛ,
mazɔlɔɔ naati saɓui zu, ta zoo ti laami,
daamianigi mɔin ti ya, gola nɛɛ.
17 Ti yɛ nɔ ta-lumɔiti suwosu,
ti ɗa zii ɠiligiti paa, maawɔinɠa la su?

- Aɓakuke
- ←
- 1
- →

© 2013 PBT